Arturs Krišjānis Kariņš
Arturs Krišjānis Kariņš (dzimis 1964. gada 13. decembrī Delavēras štatā, ASV) ir latviešu politiķis un uzņēmējs. Pārstāv partiju "Vienotība" un apvienību "Jaunā Vienotība". Bijušais ekonomikas ministrs (2004—2006), Saeimas deputāts (2002—2009, ievēlēts arī 14. Saeimā), partijas "Jaunais laiks" valdes priekšsēdētājs (2007—2008), Eiropas Parlamenta deputāts (2009—2019), Ministru prezidents (2019—2023) un ārlietu ministrs (2023—2024). Pēc 10 gadu darbības Eiropas Parlamentā A. K. Kariņš 2019. gadā uzņēmās Ministru prezidenta amatu, sākotnēji vadot valdību, kurā viņa pārstāvētajam politiskajam spēkam bija izteikts mazākums. Neraugoties uz sarežģītiem apstākļiem (viņa valdību darbības laikā bija COVID-19 pandēmija un Krievijas iebrukums Ukrainā), A. K. Kariņš vadīja Ministru kabinetu vairāk nekā 4 gadus, viņa vadītā valdība kļuva par visilgāk strādājošo valdību demokrātiskās Latvijas vēsturē.